[{"text_idx": "#000001", "text": "Foto 1. Vaenuka\u0308gu kontrollib kuldnokapesakasti. O\u0303o\u0303nsuse u\u0308levaatuse ka\u0308igus on ta pesast kaasa haaranud udusule"}, {"text_idx": "#000002", "text": "Aia pesakastiasukana on vaenuka\u0308gu pigem va\u0308he tuntud. Ometi on temalgi huvi selliste majakeste vastu."}, {"text_idx": "#000003", "text": "Tunamullu lehekuu esimesel pa\u0308eval na\u0308gin koduaknast, kuis u\u0308ks vaenuka\u0308gu \u2013 suure to\u0303ena\u0308osusega isaslind \u2013 laskus naabri kuuriseinal asuva kuldnokapesakasti lennuavale (foto 1). Haarasin siis kaamera ja la\u0308ksin o\u0303ue vaatama, mis seal ta\u0308psemalt toimub."}, {"text_idx": "#000004", "text": "Oligi nii, et ilusa tutiga lind oli vo\u0303tnud no\u0303uks u\u0308mbruskonna pesakastid u\u0308ksipulgi la\u0308bi uurida. Umbes viie minuti jooksul ka\u0308is ta kahes kuldnokapesakastis ning u\u0308ritas siseneda va\u0308ikese lennuavaga tihasepesakasti, mis paiknes pihlapuul (foto 2). To\u0303si ku\u0308ll, viimatine katse tal ebao\u0303nnestus, sest kolme ja poole sentimeetrisest avausest vaenuka\u0308od la\u0308bi ei mahu."}, {"text_idx": "#000005", "text": "Foto 2. Pesitsuskohta otsiv vaenuka\u0308gu ei ja\u0308ta uurimata ka tihasepesakasti. Selle 3,5-sentimeetrise la\u0308bimo\u0303o\u0303duga lennuavast ei o\u0303nnestu siiski sisse pa\u0308a\u0308seda"}, {"text_idx": "#000006", "text": "See tihasele mo\u0303eldud majake asus minu enda aias. Tol kevadel seal pesitsejaid ei olnud. Seeto\u0303ttu otsustasin pesakasti asendada vaenuka\u0308ole sobilikuma vastu; ehitusjuhised leidsin veebist. Peljates kalli ku\u0308lalise tulekut maha magada, paigaldasin vastvalminud vaenuka\u0308omaja juurde veebikaamera."}, {"text_idx": "#000007", "text": "Tol 2021. aasta kevadel ja\u0308id tuttava vaenuka\u0308o edasised toimetamised siiski vaenuka\u0308omajast eemale. Ent oodatud hetk saabus aasta pa\u0308rast, lehekuu neljandal pa\u0308eval."}, {"text_idx": "#000008", "text": "Siis selgus, et uut tu\u0308u\u0308pi pesakast meeldis vaenuka\u0308ole va\u0308ga. Tutiga lind ei kiirustanud siit kuskile: ka\u0308is muudkui ta\u0308htsal moel sisse ja va\u0308lja (foto 3), istus lennuaval ja sa\u0308ttis sulgi majakese ko\u0303rval asuval pihlaoksal."}, {"text_idx": "#000009", "text": "Foto 3. Vaenuka\u0308ole sobiliku pesakasti valmistamise juhised leidsin veebist. Vo\u0303ibolla sai lennuava talle veidi suur vo\u0303i oli po\u0303hjus milleski muus, aga pesitsuspaik valiti mujale"}, {"text_idx": "#000010", "text": "Teist korda tuli ta pesakasti juurde nelja pa\u0308eva pa\u0308rast, ent siis oli tema visiit lu\u0308hike. Ilmselgelt oli lind ikkagi kuskil mujal parema pesitsuskoha leidnud ja vahest juba pesitsemagi asunud. Vaenuka\u0308olaulu kuulsin siinmail endiselt peaaegu iga pa\u0308ev, tema \u201eup-up-up, up-upup\u201c lausa kumises ko\u0303rvus!"}, {"text_idx": "#000011", "text": "Rajakaamera terav silm registreeris kevade jooksul mo\u0303istagi ka ko\u0303ik teised linnud, kes olid tulnud vaenuka\u0308omaja uudistama. Need oli rasvatihane, kodu- ja po\u0303ldvarblane, va\u0308a\u0308nkael, punarind, lepalind, must-ka\u0308rbsena\u0308pp ja kuldnokk."}, {"text_idx": "#000012", "text": "Ja\u0308i mulje, et seesugust suurema o\u0303o\u0303nsusega pesakasti veidi kardetakse. Esmalt la\u0308heneti ha\u0308sti ettevaatlikult ja enamasti ei sisenetud kohe, vaid piiluti avausest sisse ning to\u0303mmati siis pea ja\u0308rsult tagasi. O\u0303o\u0303nsuste puhul ei tea ju iial, missugune tont seal sees vo\u0303ib olla!"}, {"text_idx": "#000013", "text": "Pesast va\u0308lja lennanud vaenuka\u0308opojad on esialgu kohmakad ja saamatud. Vanalinnud toidavad neid endiselt, kusjuures pojad ootavad oma toiduja\u0308rge sageli aedadel vo\u0303i elektriliinidel. Fotol na\u0308eme vasakul vanalindu, paremal aga lu\u0308hema noka, tuti ja sabaga noorlindu"}, {"text_idx": "#000014", "text": "Vihmasel kevado\u0308o\u0308l kontrollib pesakasti metsnugis. Veebikaamera on salvestanud sellegi, kuidas nugis jo\u0303udis pesakastiga pihlapuuni: loom tegi hu\u0308ppe naaberpuu ku\u0308lgoksalt"}, {"text_idx": "#000015", "text": "Loo autor Arne Ader vabastamas vaenuka\u0308opoega, kelle oli ka\u0308tte saanud kass. O\u0303nneks ei saanud linnu tiivad kassiru\u0308nde ka\u0308igus vigaFoto: Margit Mo\u0303ttus"}, {"text_idx": "#000016", "text": "Esialgu oli veidi kahju, et vaenuka\u0308gu talle ehitatud majakest omaks ei vo\u0303tnud. Ent 20. mai vihmane o\u0308o\u0308 muutis arvamust. O\u0308o\u0308pimeduses, veidi enne kesko\u0308o\u0308d, saabus metsnugis ja libises ilma pingutamata sisse pesakasti 6,5-sentimeetrisest lennuavast, kontrollis maja u\u0308le ning va\u0308ljus pettunult (foto 5): hamba alla panna ei olnud midagi. Kes iganes oleks sellesse pesakasti pesitsema ja\u0308a\u0308nud, oleks sel o\u0308o\u0308l kurva lo\u0303pu leidnud!"}, {"text_idx": "#000017", "text": "Pesakast vo\u0303ib arvukusele kaasa aidata"}, {"text_idx": "#000018", "text": "Su\u0308dasuvel sattusin mo\u0303nel korral taas vaenuka\u0308gudega kokku (foto 4). Nende pesitsus oli o\u0303nnestunud, vaenuka\u0308opaaril oli va\u0308hemalt neli lennuvo\u0303imestunud poega. U\u0308ks poegadest sattus aiamurul hulkuva kassi hammaste vahele, ent ta\u0308nu meie pere kiirele reageerimisele o\u0303nnestus ta imekombel pa\u0308a\u0308sta (foto 6)."}, {"text_idx": "#000019", "text": "Esialgne vaenuka\u0308omaja tuleb nu\u0308u\u0308d u\u0308mber ehitada, kusjuures lennuava teen viiesentimeetrise, mis sobib kuldnokkadele. Vaenuka\u0308gu vo\u0303ib esmapilgul na\u0308ida kuldnokast suuremana, ent tegelikult on see vo\u0303imsast tutist ja laiast sabast tingitud silmapete."}, {"text_idx": "#000020", "text": "Vaenuka\u0308omajadega maksab kindlasti katsetada mujalgi, kus need sulelised on liikvel. Mitmel pool Euroopas on just pesakastide abil suudetud selle linnuliigi arvukust suurendada."}, {"text_idx": "#000021", "text": "Arne Ader (1963) on vabakutseline loodusemees ja loodusfotograaf."}, {"text_idx": "#000025", "text": "Eesti Loodusmuusemi seenena\u0308itusel saab tutvuda enam kui 150 erineva seeneliigiga"}, {"text_idx": "#000030", "text": "Kas Eesti vajab suurkiskjate geneetilist seiret?"}, {"text_idx": "#000031", "text": "Horisondi Enigma 2. vooru tulemused 2022"}]